b'\n_START_ARTICLE_\nImamo dobro glasbo (kompilacija)\n_START_PARAGRAPH_\nImamo dobro glasbo je bil projekt Vala 202, ki je potekal v letih 2008\xe2\x80\x9312 in 2014. Vsako leto so na glasbenem uredni\xc5\xa1tvu objavili javni razpis za izvirna, \xc5\xa1e neobjavljena avtorska dela doma\xc4\x8dih glasbenikov. Razpisna \xc5\xbeirija je nato izbrala 14\xe2\x80\x9318 skladb, ki so iz\xc5\xa1le na kompilacijskem albumu Val0X Imamo dobro glasbo (vsi so iz\xc5\xa1li pri ZKP RTV Slovenija). Razpis je potekal pod geslom "Ho\xc4\x8demo dobro glasbo!", namen pa je bil podpreti doma\xc4\x8do aktualno glasbeno sceno (ustvarjanje v popularni glasbi) ter promovirati izbrane izvajalce, mnogi izmed katerih bi bili sicer te\xc5\xbeko dele\xc5\xbeni ve\xc4\x8dje medijske izpostavljenosti. \xc5\xbdanrskih omejitev ni bilo, prevladovali pa so rock, hiphop, rap, elektronika/dance, funk, kantavtorski komadi, tudi etno glasba. Na nate\xc4\x8daj so se prijavljali in bili na njem izbrani ve\xc4\x8dinoma manj uveljavljeni izvajalci z nekaterimi izjemami, na primer Sausages, Zlatko, N\'toko, Severa Gjurin, Zakloni\xc5\xa1\xc4\x8de prepeva, Vesna Zornik, Buldogi, The Drinkers.'